
Europa-Parlamentets beslutning om Gambia
(2016/2693(RSP))
Europa-Parlamentet,
–
der henviser til sine tidligere beslutninger om Gambia,
–
der henviser til sin beslutning af 12. marts 2015 om EU's prioriteter for FN's Menneskerettighedsråd i 2015
, 
–
der henviser til adskillige parlamentariske forespørgsler om situationen i Gambia,
–
der henviser til EU-Udenrigstjenestens erklæring af 17. april 2016 om menneskerettighedssituationen i Gambia,
–
der henviser til adskillige erklæringer fra EU's delegation til Gambia,
–
der henviser til resolutionen af 28. februar 2015 fra Kommissionen for Den Afrikanske Union om menneskerettighedssituationen i Republikken Gambia,
–
der henviser til den erklæring, som FN’s generalsekretær, Ban Ki-moon, fremsatte den 17. april 2016,
–
der henviser til rapporten fra den særlige rapportør om tortur og anden grusom, umenneskelig eller nedværdigende behandling eller straf i FN's Menneskerettighedsråd, Tillæg: Tjenesterejse til Gambia den 2. marts 2015,
–
der henviser til rapporten af 11. maj 2015 fra FN's særlige rapportør om udenretlige, summariske eller vilkårlige henrettelser om Gambia, 
–
der henviser til rapporten af 24. december 2014 fra FN-Arbejdsgruppen om Universel Regelmæssig Gennemgang (UPR) om Gambia,
–
der henviser til Cotonou-partnerskabsaftalen, der blev undertegnet i juni 2000, 
–
der henviser til Gambias forfatning, 
–
der henviser til det afrikanske charter om demokrati, valg og regeringsførelse,
–
der henviser til det afrikanske charter om menneskers og folks rettigheder,
–
der henviser til FN-erklæringen om afskaffelse af alle former for intolerance og forskelsbehandling på grundlag af religion eller tro fra 1981,
–
der henviser til verdenserklæringen om menneskerettighederne fra 1948,
–
der henviser til forretningsordenens artikel 135, stk. 5, og artikel 123, stk. 4,
A.
der henviser til, at Yahya Jammeh overtog magten i Gambia ved et militærkup i 1994; der henviser til, at han blev valgt til præsident i 1996 og siden er blevet genvalgt tre gange under omstridte omstændigheder; 
B.
der henviser til, at der skal afholdes præsidentvalg den 1. december 2016 og parlamentsvalg den 6. april 2017; der henviser til, at det sidste præsidentvalg, som fandt sted i 2011, blev fordømt af Det Økonomiske Fællesskab af Vestafrikanske Stater (ECOWAS) for at mangle legitimitet og for at være ledsaget af undertrykkelse og intimidering af oppositionspartierne og deres vælgere; 
C.
der henviser til, at en fredelig demonstration, som fandt sted den 14. april 2016 i Serekunda, en forstad til hovedstaden Banjul, med krav om valgreform førte til voldelige reaktioner fra de gambiske sikkerhedsstyrker og vilkårlige anholdelser af demonstranter, heriblandt flere medlemmer af United Democratic Party (UDP); der henviser til, at Solo Sandeng, der er leder af oppositionen og medlem af UDP, døde i fængsel under mistænkelige omstændigheder kort efter sin anholdelse; 
D.
der henviser til, at medlemmer af UDP igen samledes den 16. april 2016 for at kræve, at Solo Sandengs død retsforfølges, og at andre medlemmer af deres parti løslades; der henviser til, at politiet affyrede tåregas mod demonstranterne og anholdt et antal mennesker;
E.
der henviser til, at en anden oppositionsleder, Ousainou Darboe, samt andre højtstående partifunktionærer blev anholdt og stadig er i statens varetægt og efter sigende er alvorligt kvæstet;
F.
der henviser til, at Alagie Abdoulie Ceesay, administrerende direktør for den uafhængige radiostation Teranga FM, blev anholdt den 2. juli 2015 af den nationale efterretningstjeneste (NIA) og er blevet nægtet kaution tre gange på trods af sin dårlige helbredstilstand;
G.
der henviser til, at De Forenede Nationers Særlige Arbejdsgruppe for Vilkårlig Tilbageholdelse og Fængsling i marts 2016 udsendte en udtalelse, der blev vedtaget på dens sidste møde i december 2015, hvori det blev understreget, at Alagie Abdoulie Ceesay var blevet udsat for vilkårlig frihedsberøvelse, og Gambia opfordredes til at løslade ham og frafalde alle anklager mod ham;
H.
der henviser til, at menneskerettighedsforkæmpere og journalister i Gambia er ofre for urimelig praksis og undertrykkende lovgivning og konstant udsættes for chikane og intimidering, anholdelse og tilbageholdelse samt tvungen forsvinding eller tvinges i eksil;
I.
der henviser til, at tortur og andre former for mishandling anvendes regelmæssigt i Gambia; der henviser til, at det rapporteres, at folk rutinemæssigt er blevet udsat for brutal tortur eller anden form for mishandling for at fremtvinge "tilståelser", der efterfølgende anvendes af domstolene, således som det fremgår af den rapport, der blev udarbejdet efter besøget fra FN's særlige rapportør om tortur og anden grusom, umenneskelig eller nedværdigende behandling eller straf i Gambia i 2014;
J.
der henviser til, at NIA og politiet rutinemæssigt foretager vilkårlige tilbageholdelser, som i tilfældet med den tidligere vicelandbrugsminister, Ousman Jammeh, og de islamiske retslærde sheik Omar Colley, imam Ousman Sawaneh og imam Cherno Gassama, og at enkeltpersoner ofte tilbageholdes uden sigtelse og ud over den frist på 72 timer, inden for hvilken en mistænkt skal bringes for en domstol, hvilket er i strid med forfatningen; 
K.
der henviser til, at den nuværende lovgivning i Gambia mod homoseksualitet indeholder bestemmelser om lange fængselsstraffe og store bøder for "grov homoseksualitet"; der henviser til, at LGBTI-personer ofte er ofre for sikkerhedsstyrkernes angreb, trusler og vilkårlige anholdelser, og at nogle af dem er blevet tvunget til at forlade landet for deres egen sikkerhed;
L.
der henviser til, at Gambia er et af de 15 fattigste lande i verden, og at næsten en fjerdedel af befolkningen er udsat for kronisk fødevareusikkerhed; der henviser til, at landet er stærkt afhængigt af international bistand; der henviser til, at 14 475 gambiere har søgt om asyl i EU siden 2015;
M.
der henviser til, at situationen vedrørende menneskerettigheder, demokrati og retsstatsforholdene i Gambia giver anledning til reelle bekymringer; der henviser til, at EU har behandlet disse spørgsmål i en dialog i henhold til artikel 8 i Cotonouaftalen siden slutningen af 2009, men med meget få konkrete fremskridt;
N.
der henviser til, at EU som følge af bekymringer over menneskerettighedssituationen har reduceret sin støtte til Gambia drastisk, om end EU stadig er landets største bistandsyder med et samlet beløb på 33 mio. EUR, der er afsat til det nationale vejledende program for 2015-2016; der henviser til, at præsident Jammeh efter denne nedsættelse af bistanden pludseligt udviste EU's chargé d'affaires i Gambia, Agnes Guillard, i juni 2015;
O.
der henviser til, at det nationale vejledende program for Gambia for 2015-2016 afsætter midler til investeringer i landbrug og fødevaresikkerhed samt transportsektoren, men ingen midler er afsat til udvikling af civilsamfundet, demokratisk regeringsførelse eller fremme af menneskerettighederne og retsstatsprincippet; 
P.
der henviser til, at Ghana er medlem af ECOWAS; der henviser til, at der i juli 2014 blev indgået en økonomisk partnerskabsaftale mellem EU og ECOWAS, som vil blive ratificeret i 2016; der henviser til, at økonomiske partnerskabsaftaler skal styrke ikke blot en retfærdig samhandel, men også menneskerettigheder og opnåelse af målene for bæredygtig udvikling; 
Q.
der henviser til, at Ghana er medlem af Den Afrikanske Union (AU), er deltagerstat i det afrikanske charter og har undertegnet det afrikanske charter om demokrati, valg og regeringsførelse;
R.
der henviser til, at ændringen af valgloven i 2015 har presset oppositionspartierne økonomisk ved at gøre Gambia til et af de dyreste lande at stille op til valg til offentlige embeder i, hvilket udgør en indskrænkelse af borgernes rettigheder;
1.
udtrykker sin dybeste bekymring over den hurtige forværring af sikkerheds- og menneskerettighedssituationen i Gambia og beklager dybt angrebene på fredelige demonstranter den 14.og 16. april 2016; 
2.
kræver øjeblikkelig løsladelse af alle de demonstranter, der blev anholdt i forbindelse med protesterne den 14. og 16. april; anmoder om, at Republikken Gambias regering sikrer retfærdig rettergang for alle mistænkte, der tilbageholdes på påstande om at have deltaget i forsøg på forfatningsstridige ændringer af styret; opfordrer myndighederne i Gambia til at sikre disse mistænktes fysiske og psykiske integritet i alle situationer og at sikre ufortøvet lægebehandling af de tilskadekomne; udtrykker sin bekymring over beretningerne om tortur og mishandling af andre fanger; 
3.
opfordrer de gambiske myndigheder til at gennemføre en hurtig og uafhængig undersøgelse af disse hændelser og udtrykker i særdeleshed alvorlig bekymring over oppositionsaktivisten Solo Sandengs død under sin tilbageholdelse;
4.
fordømmer på det kraftigste de tvungne forsvindinger, vilkårlige tilbageholdelser, tortur og andre krænkelser af menneskerettighederne, der rettes mod systemkritikere, herunder journalister, menneskerettighedsforkæmpere, politiske modstandere og kritikere samt lesbiske, bøsser, biseksuelle og transseksuelle, under præsident Yahya Jammehs styre; opfordrer til, at alle fanger, der tilbageholdes "incommunicado", stilles for en dommer eller løslades;
5.
opfordrer EU og AU til at arbejde med Gambia for at indføre beskyttelsesforanstaltninger mod tortur, sikre uafhængige parters adgang til fanger og ændre enhver lovgivning, der griber ind i retten til ytringsfrihed, foreningsfrihed og forsamlingsfrihed, herunder strafbare handlinger som tilskyndelse til oprør, kriminelle injurier og "udbredelse af falske oplysninger" i straffeloven og ændringen af informations- og kommunikationsloven fra 2013, som omfatter censur af ytringer på internettet;
6.
opfordrer Gambia til at ratificere FN's konvention mod tortur og anden grusom, umenneskelig eller nedværdigende behandling eller straf; 
7.
opfordrer Gambias regering til at undersøge beviserne på NIA's menneskerettighedskrænkelser, udvikle lovgivning, der sørger for lige rettigheder for borgerne og behandler spørgsmål om ulighed, og at videreføre planerne om at nedsætte en national menneskerettighedskommission i overensstemmelse med Parisprincipperne om menneskerettighedsinstitutioner med henblik på at undersøge og overvåge påståede menneskerettighedskrænkelser;
8.
opfordrer indtrængende Gambias regering og de regionale myndigheder til at træffe alle nødvendige foranstaltninger til at sætte en stopper for forskelsbehandling mod og angreb og kriminalisering af LGBTI-personer og garantere deres ret til ytringsfrihed, herunder fjernelse af bestemmelser, der kriminaliserer LGBTI-personer, fra den gambiske straffelov;
9.
opfordrer de gambiske myndigheder til at forhindre enhver form for religiøs forskelsbehandling samt at tilskynde og træffe foranstaltninger til støtte for en fredelig og inklusiv dialog mellem alle befolkningsgrupper;
10.
opfordrer ECOWAS og AU til at fortsætte deres engagement mod det gambiske regimes igangværende krænkelser af menneskerettighederne; minder om, at sikkerhed og stabilisering fortsat er store udfordringer i den vestafrikanske region, og insisterer på nødvendigheden af, at AU og ECOWAS nøje overvåger situationen i Gambia og opretholder en permanent politisk dialog med de gambiske myndigheder om styrkelse af demokratiet og retsstaten;
11.
opfordrer indtrængende regeringen i Republikken Gambia til at ratificere det afrikanske charter om demokrati, valg og regeringsførelse forud for præsidentvalget, der er planlagt til december 2016; 
12.
opfordrer Gambias regering til at indgå i en reel dialog med alle politiske partier i oppositionen om lovgivningsmæssige og politiske reformer, der skal sikre frie og retfærdige valg og garantere respekten for forenings- og forsamlingsfriheden i overensstemmelse med Gambias internationale forpligtelser; minder om, at fuld deltagelse af oppositionen og det uafhængige civilsamfund i uafhængige og frie nationale valg er en vigtig forudsætning for succes i forbindelse med disse valg; 
13.
opfordrer det internationale samfund, herunder lokale menneskerettighedsorganisationer og NGO'er samt EU's delegation i Gambia og andre relevante internationale institutioner til aktivt at overvåge valgproceduren med særligt fokus på at sikre offentlig overholdelse af foreningsfriheden og forsamlingsfriheden;
14.
opfordrer Gambias regering til at træffe alle nødvendige foranstaltninger for at garantere fuldstændig overholdelse af ytringsfriheden og pressefriheden under alle omstændigheder; opfordrer i denne forbindelse til reform af bestemmelserne i informations- og kommunikationsloven med henblik på at bringe den nationale lovgivning i overensstemmelse med internationale standarder; 
15.
er bekymret over, at det nationale vejledende program for 2015-2016 for Gambia ikke foreskriver nogen støtte til eller finansiering af civilsamfundet eller demokratisk regeringsførelse, fremme af retsstatsprincippet og beskyttelse af menneskerettighederne; opfordrer Kommissionen til at sikre, at demokratisk regeringsførelse, retsstatsprincippet og beskyttelsen af menneskerettighederne udgør de centrale områder i alle fremtidige samarbejdsaftaler mellem EU og Gambia; 
16.
anmoder EU-delegationen til Gambia om at anvende alle de redskaber, den har til rådighed, herunder det europæiske instrument for demokrati og menneskerettigheder, til aktivt at overvåge forholdene under frihedsberøvelse i Gambia, og til at følge og overvåge efterforskningen af regeringens undertrykkelse af protesterne den 14. og 16. april 2016 og behandlingen af tilbageholdte demonstranter, samt til at optrappe bestræbelserne på at inddrage politiske oppositionsmedlemmer, studenterledere, journalister, menneskerettighedsforkæmpere, fagforeningsfolk og LGBTI-ledere;
17.
opfordrer indtrængende EU og dets medlemsstater til at foretage en offentlig høring i henhold til artikel 96 i Cotonouaftalen og til at overveje at fastfryse al ikke-humanitær bistand til Gambias regering og at indføre rejseforbud eller andre målrettede sanktioner mod embedsmænd, der er ansvarlige for alvorlige krænkelser af menneskerettighederne;
18.
pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, Den Afrikanske Union, regeringerne i landene i Det Økonomiske Fællesskab af Vestafrikanske Stater, Gambias regering og parlament, FN’s generalsekretær, FN’s Menneskerettighedsråd og Den Blandede Parlamentariske Forsamling AVS-EU.
� Vedtagne tekster, P8_TA(2015)0079.

